**Den skyldige**

Instruktion: Gunnar Möller

Danmark 2018

Politibetjenten Asger Holm har sin sidste vagt på alarmcentralen, da han modtager et opkald fra en desperat kvinde. Et nødråb, der rusker op i den kyniske Asger. Instruktøren Gustav Möllers debutfilm er en sublim thriller, der selvom den udspiller sig i et lukket rum, forstår at fremstille personer og situationer, vi aldrig ser. Gennem brug af dialog og lyd udfolder *Den skyldige* et voldsomt og nervepirrende familiedrama, hvor tvivlen om hvem der egentlig er den skyldige forandres gennem fortællingen. Jacob Cedergren er fremragende i den altdominerende rolle som Asger, der i kraft af sine valg ender med at måtte tage stilling til sine egne handlinger. I thrillerens form formår *Den skyldige* at rejse nogle fundamentale menneskelige problemstillinger om skyld, straf og at verden ikke altid hænger sammen på den måde, vi umiddelbart tror.

**Spørgsmål:**

Hvem er Asger? Og hvorfor arbejder han på Alarmcentralen?

Filmen falder i forskellige dele. Hvor mange er der? Og kan man give de enkelte dele en overskrift?

Hvilken udvikling gennemgår Asger gennem filmen?

Filmens titel er *Den skyldige*. Hvem er den skyldige i filmen?